
R A P O R T


asupra propunerii legislative privind instituirea 


şi atribuirea demnităţii de “senator de drept”.





		Cu adresa nr.380 din 22 ianuarie 1998, Secretarul general al Camerei Deputaţilor, a trimis Comisiei juridice, de disciplină şi imunităţi, pentru dezbatere în fond, propunerea legislativă privind instituirea  şi atribuirea demnităţii de “senator de drept”.


		Propunerea legislativă a fost trimisă spre  avizare Comisiei pentru drepturile omului, culte şi problemele minorităţilor naţionale, care a hotărât cu majoritate de voturi să o respingă şi Comisiei pentru buget, finanţe şi bănci, care până la data dezbaterii în fond,  nu a trimis avizul său.


		Cu adresa nr. 24 din 19 ianuarie 1998, Consiliul Legislativ avizează negativ această propunere legislativă, considerând că prevederile acesteia, sunt neconstituţionale.


		In urma examinării propunerii legislative în şedinţa din 18 februarie 1998, Comisia juridică, de disciplină şi imunităţi, cu majoritate de voturi, a hotărât că aceasta nu poate fi acceptată  şi propune Plenului Camerei Deputaţilor respingerea, pentru următoarele motive:


		- Propunerea  legislativă  are ca obiect instituirea demnităţii de “ senator de drept “, condiţiile de dobândire şi de pierdere a acesteia, precum şi statutul juridic al persoanei care deţine această demnitate, or, aceste soluţii, sunt în contradicţie cu prevederile art. 59 alin.(1), art.60 alin. (1) şi art.67 alin. (2) din Constituţia României.


		- Potrivit acestor prevederi,  Parlamentul este alcătuit din Camera Deputaţilor şi Senat, alese prin vot universal, egal, direct, secret şi liber exprimat, potrivit Legii electorale. Mandatul unui senator este de 4 ani, iar această durată nu poate fi prelungită decât în caz de război sau de catastrofă, prin lege organică.


		Faţă de cele de mai sus,  soluţiile legislative preconizate prin această propunere,sunt neconstituţionale.











P R E S E D I N T E,                                     SECRETAR,


Emil Teodor Popescu                               Nicolae Grădinaru 

